Suomalaisnaisen raiskaus oli vain jäävuoren huippu: "Ei tällaista voi lakaista maton alle"

Raiskausluvut ovat nousemassa vahvasti mukaan poliittiseen keskusteluun Italiassa, jossa valmistaudutaan ensi vuoden parlamenttivaaleihin. EPA / ANGELO CARCONI

Jukka-Pekka Räsänen

20-vuotiaan suomalaisnaisen raiskaus Rooman keskustassa aiemmin tässä kuussa on vain jäävuoren huippu Italian surullisessa alkusyksyssä.

Nuori suomalaisnainen joutui raiskatuksi Rooman rautatieaseman lähellä syyskuun alussa. Poliisi pidätti teosta epäiltynä 22-vuotiaan bangladeshilaisen miehen. Poliisin mukaan mies oli tarjonnut taksia odottaneelle naiselle kyytiä, ennen kuin oli johdattanut tämän syrjäiselle kujalle. Siellä miehen kerrotaan uhanneen tappaa naisen ja raiskanneen tämän.

Viimeisimmät vastaavanlaiset raiskausuutiset tulivat ilmi tällä viikolla. Roomassa saksalaisnaisen kerrotaan joutuneen raiskatuksi ja ryöstetyksi Villa Borghesen puistossa.

Bergamossa vastaanottokeskuksessa työskennellyt nainen joutui uutistoimisto Ansan mukaan 27-vuotiaan sierraleonelaisen turvapaikanhakijan raiskaamaksi tiistaina.

Cataniassa poliisi puolestaan pidätti tiistaina miehen, jonka epäillään raiskanneen lääkärin, jonka vastaanotolle hän oli mennyt hoidettavaksi.

Kaksi yhdysvaltalaisopiskelijaa on puolestaan kertonut joutuneensa aiemmin syyskuussa kahden karabinieerin raiskaamaksi Firenzessä. Karabinieerit muodostavat puolisotilaallisen santarmilaitoksen, joka toimii asevoimien sisällä. He toimivat kuitenkin myös poliisin tehtävissä.

Elokuussa puolestaan puolalainen turisti kertoi joutuneensa neljän afrikkalaistaustaisen miehen raiskaamaksi rannalla Riminissä.

Lukuisat raiskaustapaukset eivät ole jääneet huomiotta. Muun muassa Rooman pormestari Virginia Raggi vaatii nopeita toimia seksuaalirikosten kitkemiseksi.

– On hirviömäistä, mitä naisille tapahtuu. Tämä on musta syyskuu Italialle. Tällaista ei voi hyväksyä. On välttämätöntä toimia nyt. Hallituksen pitäisi toimia välittömästi, vaikka erikoislainsäädännöllä, Raggi peräänkuulutti Ansan mukaan.

Raiskausluvut ovatkin nousemassa vahvasti mukaan poliittiseen keskusteluun Italiassa, jossa valmistaudutaan ensi vuoden parlamenttivaaleihin.

Italian parlamentin oppositiopoliitikot ovat jo tuoneet esille tilastoa, jonka mukaan kuluvana vuonna noin 1500 italialaista on ollut epäiltynä raiskauksesta. Ulkomaalaisia on epäiltynä puolestaan 900.

– Noin 40 prosenttia raiskauksista on ulkomaalaisten tekemiä, jotka muodostavat kahdeksan prosenttia väestöstä. Ei tällaista voi lakaista maton alle. Maahanmuuttajien maahantulolla on suuria vaikutuksia, Deborah Bergamini oikeistopuolue Forza Italiasta väittää uutistoimisto Reutersin mukaan.

Lähteenä myös New York Times, CBS